Title: alimentacio humana
Course: Activitats de ciències experimentals per a l'avaluació de les competències bàsiques amb el suport de les TIC

Per poder respondre a algunes de les qüestions cal que primer llegeixis acuradament el següent text:

“Les proteïnes són unes substàncies que constitueixen la matèria viva i que són necessàries per a poder construir noves cèl·lules i teixits. Els nens i les nenes i les persones quan són adolescents necessiten proteïnes per al creixement. Fins i tot les persones adultes, que ja han aturat el seu creixement, requereixen proteïnes per a reparar i substituir les cèl·lules que tenen un temps de vida limitat. Així, els glòbuls vermells de la sang viuen uns cent vint dies, i les cèl·lules que recobreixen els intestins es renoven cada tres o quatre dies.
Les proteïnes són unes molècules gegants (en diem macromolècules) formades per cadenes de centenars o milers de molècules senzilles, els aminoàcids. Hi ha uns vint aminoàcids diferents que s'encadenen formant desenes de milers de proteïnes diferents. És com les lletres de l'abecedari que es combinen tot formant milers i milers de paraules!
En el nostre cos hi ha algunes desenes de milers de proteïnes diferents, cada una amb una funció específica en l'organisme. Per exemple, la ceratina és una proteïna que proporciona diferents graus de rigidesa a la pell, els cabells i les ungles. Quan es crema fa una olor inconfusible: en diem a "pollastre rostit". El col·lagen, la proteïna més abundant al cos, és bàsica a la pell, li dóna elasticitat. La ceratina i el col·lagen es diu que són proteïnes amb funció estructural ja que constitueixen estructures corporals.
Els anticossos són proteïnes fabricades específicament contra un agent invasor (virus, bacteris, toxines); resulten molt eficaços per combatre aquell agent pel qual són específics, però són innocus (no fan res) davant d'agents infecciosos diferents.
És important que la dieta de les persones contingui una proporció determinada de proteïnes, de totes maneres, no hi ha acord sobre la quantitat mínima de proteïnes que s'ha d'ingerir diàriament. Alguns científics creuen que, com a norma general, hem d'incorporar un gram de proteïnes diàries per cada quilo de massa corporal.
Al nostre país acostumem a menjar més proteïnes de les que ens calen, mentre que en els països subdesenvolupats la dieta és pobre en proteïnes (hipoprotèica). Els aliments d'origen vegetal contenen menys proteïnes que els d'origen animal. La falta de proteïnes a la dieta provoca entre d'altres efectes que s'aturi el creixement i la pèrdua de massa muscular.”

La taula anterior expressa els grams de proteïnes que cal ingerir (diàriament) en la dieta en relació amb la massa corporal (les xifres assenyalen grams de proteïna que hem d'ingerir per cada quilo del nostre pes, cada dia)

Ara ja pots començar ...